ຫົວໜ້າ ອົງການ ກວດສອບລັດ ຍອມຮັບວ່າ ບໍ່ໄດ້ຮັບການຮ່ວມມື ຈາກອົງການຕ່າງໆ
ໃນຕະຫຼອດປີ 2019 ນີ້ ໄດ້ວາງແຜນການ ດຳເນີນການກວດສອບ ໜ່ວຍງານລັດ ໃຫ້ໄດ້ 99 ເປົ້າໝາຍ.
ປະທານອົງການກວດສອບແຫ່ງລັດ ຍອມຮັບວ່າການກວດສອບການຈັດເກັບລາຍຮັບ ແລະ ການໃຊ້ຈ່າຍງົບປະມານບໍ່ໄດ້ຮັບການຮ່ວມມືຈາກບັນດາໜ້ວຍງານລັດທີ່ເປັນ ເປົ້າໝາຍຢ່າງເທົ່າທີ່ຄວນ ທ່ານນາງ ວຽງທອງ ສີພັນດອນ ປະທານອົງການກວດສອບແຫ່ງລັດຖະແຫຼງຢືນຢັນ ວ່າ ໃນຕະຫຼອດປີ 2019 ນີ້ໄດ້ວາງແຜນການດຳເນີນການກວດສອບໜ່ວຍງານລັດ ໃຫ້ໄດ້ 99 ເປົ້າໝາຍ ພ້ອມທັງຈະດຳເນີນການກວດສອບບົດສະຫຼຸບຂາດຕົວການຈັດ ຕັ້ງປະຕິບັດແຜນງົບປະມານແຫ່ງລັດ 46 ເປົ້າໝາຍ ໂຄງການພັດທະນາແບບຍືນຍົງ 2 ເປົ້າໝາຍ, ໂຄງການລົງທຶນຂອງລັດທີ່ຢູ່ຂັ້ນທ້ອງຖິ່ນ 6 ເປົ້າໝາຍ, ໂຄງການກູ້ຢືມ ແລະ ການຊ່ວຍເຫຼືອລ້າ 21 ເປົ້າໝາຍ, ທະນາຄານລັດ 6 ເປົ້າໝາຍ ແລະ ລັດວິສາ ຫະກິດອີກບໍ່ໜ້ອຍກວ່າ 88 ເປົ້າໝາຍໃນທົ່ວປະເທດ ຫາກແຕ່ການຈັດຕັ້ງປະຕິບັດຕົວຈິງນັ້ນຈະສາມາດບັນລຸເປົ້າໝາຍທີ່ວາງໄວ້ໄດ້ຫຼືບໍ່ນັ້ນ ຍັງຖືເປັນບັນຫາທີ່ບໍ່ມີຄຳຕອບ ເພາະການຈັດຕັ້ງປະຕິບັດໃນຕະຫຼອດປີ 2018 ທີ່ຜ່ານ ມາຍັງບໍ່ໄດ້ຮັບການຮ່ວມມືຈາກບັນດາໜ່ວຍງານລັດທີ່ເປັນເປົ້າໝາຍຂອງການກວດ ສອບຢ່າງເທົ່າທີ່ຄວນຈຶ່ງເຮັດໃຫ້ບໍ່ສາມາດຈັດຕັ້ງປະຕິບັດໄດ້ຕາມແຜນການທີ່ວາງໄວ້ ດັ່ງທີ່ທ່ານນາງ ວຽງທອງ ຖະແຫຼງຢືນຢັນວ່າ “ການກະກຽມດຳເນີນການກວດສອບຂອງບາງຫົວໜ່ວຍງົບປະມານບໍ່ທັນໄດ້ດີ ເປັນ ຕົ້ນສົ່ງເອກະສານລາຍງານການເງິນບໍ່ຄົບຖ້ວນ, ການຕອບຮັບແກ່ຍາວເວລາ, ການ ສະໜອງຂໍ້ມູນ, ຫຼັກຖານ ບໍ່ຄົບຖ້ວນ ແລະ ຊັກຊ້າ, ການຊີ້ແຈງບັນຫາບໍ່ຖືຕ້ອງຕາມຫຼັກ ການກວດສອບ, ການເຊັນບັນທຶນຜົນກວດສອບໃຊ້ເວລາຫຼາຍເດືອນ ” ທາງດ້ານທ່ານ ບຸນທອງ ຈິດມະນີ ປະທານອົງການຕ້ານການສໍ້ລາດບັງຫຼວງແຫ່ງຊາດ ຢືນຢັນວ່າ ຄະນະກຳມະການກົມການເມືອງສູນກາງພັກປະຊາຊົນປະຕິວັດ ລາວ ໄດ້ມີ ມະຕິຕົກລົງ ແລະ ມອບໝາຍໃຫ້ອົງການກວດກາພັກ-ລັດ ເປັນພາກສ່ວນທີ່ຮັບຜິດ ຊອບໃນການພິຈາລະນາ ກ່ຽວກັບ ການນຳສະເໜີ ແລະ ເຜີຍແຜ່ກໍລະນີ ຫຼື ຄະດີທຸຈະ ລິດຄໍຣັບຊັ້ນຂອງບັນດາພະນັກງານພັກ-ລັດອອກສູ່ການຮັບຮູ້ຂອງປະຊາຊົນ ລາວ ຢ່າງກວ້າງຂວາງໂດຍຜ່ານເຄືອຂ່າຍສື່ມວນຊົນໃນທົ່ວປະເທດ ຫາກແຕ່ວ່າຈະມີການ ຍົກເວັ້ນບາງກໍລະນີ ຫຼື ຄະດີທີ່ຈະສົ່ງຜົນກະທົບຕໍ່ຄວາມໝັ້ນຄົງຂອງຊາດເປັນສຳຄັນ ທັງນີ້ອົງການກວດກາລັດຖະບານ ໄດ້ກວດພົບໂຄງການນອກແຜນການຂອງລັດຖະ ບານຈຳນວນ 285 ໂຄງການທີ່ແຂວງຫຼວງນໍ້າທາ, ອຸດົມໄຊ, ຫຼວງພະບາງ, ຫົວພັນ, ຊຽງຂວາງ, ບໍລິຄຳໄຊ, ສະຫວັນນະເຂດ, ຈຳປາສັກ, ອັດຕະປືນ ແລະ ວຽງຈັນ ທີ່ມີມູນ ຄ່າຫຼາຍກວ່າ 4,483 ຕື້ກີບທີ່ມີການຈັດຕັ້ງປະຕິບັດບໍ່ເປັນໄປຕາມລະບຽບກົດໝາຍ ໃນດ້ານງົບປະມານລາຍຮັບ-ລາຍຈ່າຍ ແລະ ບໍ່ຜ່ານການຮັບຮອງໂດຍສະພາແຫ່ງ ຊາດລາວ ໂດຍຍັງບໍ່ລວມເຖິງຜົນເສຍຫາຍທີ່ເກີດຂຶ້ນຈາກການລັກລອບຂົນສົ່ງໄມ້ໄປ ຕ່າງປະເທດທີ່ມີມູນຄ່າ ເກີນກວ່າ 2,407 ຕື້ກີບ ຊຶ່ງການຈັດຕັ້ງປະຕິບັດໄດ້ຄືແນວນີ້ກໍ ຍ່ອມຈະຕ້ອງມີການຮ່ວມມືກັນຢ່າງເປັນຂະບວນການທັງໃນພາກສ່ວນທີ່ເປັນພະນັກ ງານລັດ ນັກທຸລະກິດເອກະຊົນ ລາວ ແລະ ນັກທຸລະກິດຊາວຕ່າງຊາດທີ່ລົງທຶນຢູ່ໃນ ລາວນັ້ນເອງ ກ່ອນໜ້ານີ້ຄະນະກົມການເມືອງສູນກາງພັກ ປະຊາຊົນປະຕິວັດ ລາວ ໄດ້ມີຄຳສັ່ງໃຫ້ ບັນດາກະຊວງ, ອົງການຈັດຕັ້ງມະຫາສົນຂອງພັກ, ໜ່ວຍງານຂອງລັດ ແລະ ອຳນາດ ການປົກຄອງແຂວງໃນທົ່ວປະເທດ ລາວ ໃຫ້ແຕ່ງຕັ້ງຄະນະກວດກາການຈັດຕັ້ງປະຕິ ບັດໜ້າທີ່ຂອງພະນັກງານພັກ-ລັດ ເພື່ອຈັດແບ່ງລະດັບຊັ້ນ ແລະ ຄຸນນະພາບໃນການ ປະຕິບັດໜ້າທີ່ຂອງພະນັກງານໃນທົ່ວປະເທດ ສ່ວນອົງການຕ້ານການສໍ້ລາດບັງຫຼວງແຫ່ງຊາດ ລາວ ລາຍງານວ່າໄດ້ກວດພົບວ່າ ການທຸຈະລິດທີ່ເຮັດໃຫ້ລັດຖະບານເສຍຫາຍຫຼາຍກວ່າ 5,000 ຕື້ກີບ, 90 ລ້ານກວ່າ ໂດລາ, 40 ລ້ານກວ່າບາດ ໂດຍສາມາດຍຶດຄືນມາໄດ້ 1,000 ກວ່າຕື້ກີບ, 70 ລ້ານ ກວ່າໂດລາ, 30 ລ້ານກວ່າບາດ ທັງຍຶດທີ່ດິນລັດທີ່ຖືກລັກລອບຂາຍໃນນັກທຸລະກິດ ກັບຄືນມາໄດ້ໃນເນື້ອທີ່ກວ້າງກວ່າ 10,000 ເຮັກຕາອີກດ້ວຍໃນໄລຍະ 5 ປີທີ່ຜ່ານມາ